b'\n_START_ARTICLE_\nKudjelja\n_START_PARAGRAPH_\nKudjelja je prirodno celulozno vlakno dobiveno namakanjem i mehani\xc4\x8dkom obradom stabljike konoplje.   Kudjelja slu\xc5\xbei za proizvodnju u\xc5\xbearske robe i platna za jedra. Kudjelja se koristi i kao brtva na spojevima cijevi (na primjer vodovodnih cijevi). Iako postoji niz suvremenih materijala za ovu namjenu, kudjelja se jo\xc5\xa1 uvijek \xc4\x8desto koristi za u\xc4\x8dinkovito sprje\xc4\x8davanje istjecanja teku\xc4\x87ine iz cjevovoda._NEWLINE_Ku\xc4\x8dina je kratko likovo vlakno koje ostaje nakon \xc4\x8de\xc5\xa1ljanja pri preradbi lana, konoplje i jute. U vlaknatom obliku koristi se kao punilo i izolacijski materijal u gra\xc4\x91evinarstvu, a mo\xc5\xbee se preraditi u grubu pre\xc4\x91u i konopce.\n_START_SECTION_\nKonop\n_START_PARAGRAPH_\nU\xc5\xbee od biljnih ili sintetskih materijala kad\xc5\xa1to se naziva konop ili konopac. Nekada su se u\xc5\xbead pravila isklju\xc4\x8divo od prirodnih sirovina, kao \xc5\xa1to su sisal (listovi), konoplja, manila (stablo) ili ljuske kokosovih oraha. Najprije se vlakna sakupe, a potom \xc4\x8de\xc5\xa1ljaju i ispravljaju u posebnom stroju iz kojeg izlaze u vidu dugih traka. Vi\xc5\xa1e takvih traka se upredaju i po nekoliko puta kako bi se dobilo u\xc5\xbee \xc5\xbeeljene debljine.\n_START_SECTION_\nPapir\n_START_PARAGRAPH_\nSmatra se da se papir u dana\xc5\xa1njem smislu te rije\xc4\x8di pojavio u drevnoj Kini. Kinezi su ve\xc4\x87 ranije upotrebljavali svilene tkanine po kojima se moglo pisati tu\xc5\xa1em pomo\xc4\x87u kista. Godine 105. zaslugom kineskog ministra Cai Luna (Ts\xe2\x80\x99ai Luna) uveden je postupak kojim su se biljna vlakanca izlu\xc5\xbeivala iz biljnog tkiva. Kao izvor vlakanaca upotrebljavali su kukuljice (\xc4\x8dahure) svilene bube, bambusove prutove, ri\xc5\xbeinu slamu, konoplju, lan te koru nekih vrsta tamo\xc5\xa1njih biljaka (od sirovina koje u osnovi imaju vlaknastu strukturu.). Taj vlaknasti materijal ru\xc4\x8dno su drobili i usitnjavali zajedno s komadima starih ribarskih mre\xc5\xbea i starih krpa u kamenim posudama pomo\xc4\x87u drvenog bata.\n_START_SECTION_\nLan i konoplja\n_START_PARAGRAPH_\nObradom duga\xc4\x8dkog vlakna lana ili konoplje alkalnim postupkom na povi\xc5\xa1enoj temperaturi dobije se polutvorevina s vlakancima duljine od 5 do 50 mm. Takav se poluproizvod ne mo\xc5\xbee izravno mljeti u suvremenim konusnim mlinovima, ve\xc4\x87 se radi skra\xc4\x87ivanja vlakana melje u holenderu. Papir od tako pripremljene sirovine dobro je oblikovan i \xc4\x8dvrst, \xc5\xa1to je va\xc5\xbeno za izradu kvalitetnog cigaretnog papira. Ranije se ta sirovina upotrebljavala za proizvodnju tankog i neprovidnog biblijskog papira za tiskanje vrlo skupih knjiga.\n_START_SECTION_\nJuta, sisal i kenaf\n_START_PARAGRAPH_\nDuga vlakna tih biljaka daju alkalnom obradom na povi\xc5\xa1enoj temperaturi kratka vlakanca (od 3 do 5 mm), koja se lako melju u konusnim mlinovima i mogu se upotrijebiti umjesto sve manje raspolo\xc5\xbeive drvne celuloze. Stru\xc4\x8dnjaci u SAD predvi\xc4\x91aju da \xc4\x87e upravo kenaf postati u budu\xc4\x87nosti vrlo va\xc5\xbean u proizvodnji papira.'